इस पूरे सफर के दौरान इसका वृतांत और प्रेक्सिस न केवल स्वायत्त महिला आंदोलन से निकला और उससे संवाद करता रहा है बल्कि दूसरे संबद्ध सामाजिक आंदोलनों से भी लगातार गुंथा रहा है। इसकी विरासत में महिलाओं के संगठन और महिला आंदोलन, विचारधारा और अलग-अलग पीढि़यों में नारीवाद के व्यवहार व बहसों की गहमागहमी भी शामिल रही है। लिहाज़ा, जहां एक तरफ यह आरकाइव एक बेनाम, ढीले-ढाले समूह की जड़ें तलाशता है जिसने आगे चल कर जागोरी के रूप में शक्ल ली, वहीं दूसरी तरफ इसे राजनीतिक नेटवर्कों और निजी दोस्तियों के एक साझा फलक पर पैवस्त इकाई के रूप में देखना भी ज़रूरी है। किसी भी दूसरे ऐतिहासिक ब्यौरे की तरह यह आरकाइव भी कुछ खास बिंदुओं से पैदा हो रहा है मगर न तो यह भारत में स्वायत्त महिला आंदोलन का इतिहास है और न ही यह जागोरी का इतिहास है। इसका मकसद इतिहास लिखना नहीं है बल्कि फिलहाल यह कुछ लोगों के गिने-चुने तजर्बों और उनके विचारों को समझने की एक खिड़की भर है। इसकी रचना के दौरान हम ज्ञान की राजनीति और इस बात से बहुत गहरे तौर पर परिचित रहे हैं कि कैसे कुछ कहानियों को बार-बार दोहराया जाता है और कुछ कभी ज़बान पर नहीं आतीं, कहानी कहने वाली कुछ ज़बानों से हम बार-बार रूबरू होते हैं और कुछ से हमारा कभी वास्ता नहीं पड़ता। लिहाज़ा, हम इसे देश भर की महिलाओं की एक साझा कोशिश बनाना चाहते हैं।